Izvještaj Erasmus mobilnost
U sklopu sudjelovanja u Erasmus + programu „job shadowinga“ u Berlinu, organiziranog u suradnji sa Zentral und Landesbibliothek Berlin i matičnom institucijom Knjižnicama grada Zagreba, posjetili smo više kulturnih institucija (knjižnice i galerije): Zentral und Landesbibliothek Berlin (ZLB), Bezirkszentralbibliothek Mark Twain, Kommunale Galerie Berlin i Neuer Berliner Kunstverein (n.b.k.) te pratili njihove svakodnevne radne procese i aktivnosti. Uz detaljne obilaske knjižničnih i galerijskih prostora te upoznavanje s njihovim operativnim procesima i uslugama, velik dio programa bio je usmjeren na praćenje rada i uvid u funkcioniranje artoteka koje omogućuju posudbu originalnih umjetničkih djela poput slika, grafika, fotografija, skulptura i dr. Spajajući knjižnične usluge i umjetničku ponudu, artoteke čine umjetnost dostupnom široj javnosti te predstavljaju inovativan i inkluzivan pristup koji podiže kulturnu pismenost zajednice, potiče izravnu interakciju s umjetnošću te aktivno podržava lokalnu umjetničku scenu kroz kupnju umjetničkih radova. Iskustvo koje smo stekli i uvidi koje smo dobile – od organizacije i nabave do edukacijskih i digitalnih komponenti –  osobito su važni u kontekstu uvođenja ovakve vrste usluga u Knjižnice grada Zagreba, a sudjelovanje u mobilnosti osnažilo nas je da primjere dobre prakse s kojima smo se susrele predložimo kao potencijalne modele i u okviru matične ustanove.

